Vermiste seuns dood aangetrefOnalenna Molehabangwe en Gontse Cholo. Die twee jong seuns wat Dinsdag uit ŉ parkie in Mahikeng, Noordwes, verdwyn het, se liggame is gevind. Volgens sers. Lesedi Dingoko, woordvoerder van die polisie, is die liggame van Onalenna Molehabangwe en Gontse Cholo, albei tien jaar oud, in ŉ swembad by een van die huise in Imperial Reserve in Mahikeng gevind. Dingoko het gesê ŉ geregtelike doodsondersoek word in dié stadium gedoen. Die polisie het vroeër gesê hulle vermoed die seuns is uit die parkie ontvoer. Die seuns het in ŉ parkie in Montshiwa, ŉ uitbreiding van Mahikeng, saam met nog ŉ maat gespeel toe dié twee glo deur drie mans met ŉ pak aartappelskyfies na ŉ Volkswagen Polo-motor gelok is. Die verdagtes het die seuns na bewering gegryp waarna hulle in die kattebak van die motor ingeboender is. Die verdagtes het met die seuns weggejaag, het Dingoko vroeër gesê. Albei was leerders aan die Podile Primary School in die Ramosadi-nedersetting in die omgewing. Lt.genl. Baile Motswenyane, provinsiale polisiekommissaris, het haar medelye met die seuns se families uitgespreek en ŉ beroep op lede van die gemeenskap gedoen om kalm te bly en die polisie die geleentheid te gee om ŉ deeglike ondersoek na die voorval te doen. Enigeen met inligting in verband met die voorval kan kapt. Manko Tiroyabone by 076 529 5066 bel.